ADVANC ปันผลครึ่งหลังปี 64 เหนือคาด 4.24 บ. โชว์กำไรแตะ 2.7 หมื่นลบ.
ADVANC ปันผลครึ่งหลังปี 64 เหนือคาด 4.24 บ. โชว์กำไรแตะ 2.7 หมื่นลบ. ฟากบล.กสิกรไทยประเมินจ่ายปันผลจากกำไรสุทธิปี 65-66 เป็น 100% พร้อมอัพเป้าใหม่ 233.21 บ.
ADVANC ปันผลครึ่งหลังปี 64 เหนือคาด 4.24 บ. โชว์กำไรแตะ 2.7 หมื่นลบ. ฟากบล.กสิกรไทยอัพเป้าใหม่ 233.21 บ.
8 ก.พ. 2565

บริษัทหลักทรัพย์กสิกรไทย จำกัด (มหาชน) ระบุว่า กำไรไตรมาส 4/2564 ของบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC จากการดำเนินงานหลักที่ 6.75 พันล้านบาท นั้นสูงกว่าที่ฝ่ายวิเคราะห์คาดไว้ 1.6% ในขณะที่กำไรจากการดำเนินงานหลักทั้งปีที่ 2.71 หมื่นล้านบาท นั้นถึงแม้จะลดลง 1.2% เทียบกับปี 2563 แต่ก็ยังเหนือกว่าที่ฝ่ายวิเคราะห์คาดไว้ 1.9%
ส่วนเงินปันผลต่อหุ้นครึ่งหลังปี 2564 อยู่ที่ 4.24 บาทต่อหุ้น ออกมาสูงกว่าคาดจากที่ประเมินอยู่ที่ 3.26 บาทต่อหุ้น คิดเป็นอัตราการจ่ายปันผลที่ 95% ในครึ่งหลังปี 2564 และ 85% ในปี 2563 มี dividend yield อยู่ที่ 3.5%
โดยได้ปรับลดประมานการรายได้จากการดำเนินงานหลักในปี  2565-2566 ลง 2.6%-3% จากการแข่งขันด้านราคาที่สูงขึ้นของธุรกิจเครือข่ายเซลลูลาร์ และ FBB อย่างไรก็ตาม ได้ปรับเพิ่มกำไรจากการดำเนินงานหลักขึ้น 3.6%-4.7% จากความสามารถในการควบคุมค่าใช้จ่ายด้าน S&amp;M (Sales and Marketing) รวมถึงค่าใช้จ่ายด้านการเงินดังที่แสดงให้เห็นในปี 2564 ทั้งนี้ คาดว่าการจ่ายปันผลจะเป็น 100% ในปี 2565-2566
อย่างไรก็ตามยังคงมุมมอง Neutral หรือถือ สำหรับ ADVANC เนื่องจากมูลค่าในตอนนี้ไม่ถูก โดยซื้อขายอยู่ที่ 2022 PER 22.5x, +2SD สูงกว่าค่าเฉลี่ย 5 ปี เมื่อเทียบกับการเติบโตของ core EPS ในปี 2565 ที่ 6.9% และ ROIC 15%
ทั้งนี้แม้ว่าจะมีมุมมองเชิงบวกต่อการกระจ่ายความเสี่ยงสู่ธุรกิจอื่นๆอย่างดิจิทัลคอนเทนท์ การบริการด้าน B2B หรือการเงิน รวมถึงศูนย์ข้อมูล แต่ยังมองว่าการสร้างรายได้จะยังต้องใช้เวลา และการลงทุนในเบื้องต้นจะต้องมาก่อน การสปินออฟกิจการหรือสินทรัพย์ที่มีอยู่มีความน่าสนใจ แต่ความเป็นไปได้ที่จะเกิดขึ้นยังไม่ชัดเจน โดยปรับราคาเป้าหมายเพิ่มขึ้นจาก 229.54 บาท เป็น 233.21 บาท